DA Den Europæiske Unions Tidende CE 84/483

(2004/C 84 E/0560)

SKRIFTLIG FORESPØRGSEL E-2257/03

af Maurizio Turco (NI) til Kommissionen

(8. juli 2003)

Om: Krænkelser af religionsfriheden i Georgien over for troende fra den evangeliske Pinsebevægelse

— Den 15. juni blokerede demonstranter under ledelse af den ortodokse præst Fr. David Isakadze en af Pinsebevægelsens kirker i Tbilisi i syv timer og forhindrede således de troende i at deltage i en særlig højtidelighed under Pinsebevægelsen.

— Ved denne lejlighed blev præsten Nikolai Kalatsky truet med døden; demonstranterne havde organiseret sig med en halv snes biler fra kl. 9.00 til kl. 16.00. En af dem indrømmede, at protesten var organiseret af den ortodokse præst, Fr. David Isakadze.

— Blokeringen af kirken fra de ortodokse såkaldte tilsynsførendes side fandt sted samme dag som ildspåsættelsen af en kirke i landsbyen Akhalsopeli i Østgeorgien.

— I de seneste år har Georgien været skueplads for voldshandlinger mod religiøse mindretal fra de »ortodokse tilsynsførendes« side, og disse får tilsyneladende fuld støtte fra myndighedernes side.

— Selv om der har været i hundredevis af voldshandlinger, er der tilsyneladende ikke idømt straffe eller indledt retssager.

— Myndighederne fortsætter med overalt i Georgien at angribe de religiøse mindretal. Den 1. juni foretog politichefen Levan Chokheli husundersøgelse i en privat ejendom i byen Gori og gav ordre til, at et møde med cirka 600 deltagere fra Jehovas vidner blev opløst.

Kan Kommissionen under henvisning til de fremragende samarbejdsforbindelser mellem Den Europæiske Union og Georgien på det økonomiske og handelsmæssige plan besvare følgende spørgsmål:

— har den kendskab til ovenstående?

— hvilke initiativer inden for samarbejdsforbindelserne kunne udgøre et seriøst og effektivt middel til at tilskynde Georgien til at respektere religionsfriheden?

Svar afgivet på Kommissionens vegne af Christopher Patten

(12. september 2003)

Kommissionen ser med bekymring på det stigende antal krænkelser af religionsfriheden i Georgien. Den har imidlertid med tilfredshed konstateret, at præsident Eduard Shevardnadze deltog i en økumenisk gudstjeneste i den georgiske hovedstad Tbilisi den 14. marts 2003. Under denne gudstjeneste, som også blev overværet af repræsentanter for Kommissionens delegation og medlemsstaterne, sagde præsident Shevardnadze for første gang, at personer, der udøver vold mod religiøse minoriteter, skal retsforfølges. Ikke desto mindre beklager Kommissionen, at voldelige episoder fortsat finder sted, som for eksempel ildspåsættelsen af baptistkirken i Akhalsopeli i Østgeorgien. Den 8. maj 2003 fremsatte det græske formandskab på EU's vegne en officiel erklæring til OSCE, hvori det gav udtryk for beklagelse af et overfald på en observatør fra Organisationen for Sikkerhed og Samarbejde i Europa (OSCE), som fandt sted den 29. april 2003 under retssagen mod Mkalavishvili. Kommissionen vil fortsat følge dette spørgsmål nøje.

Kommissionen ønsker atter at understrege, at den tillægger religionsfrihed, trosfrihed og ytringsfrihed stor betydning. EU har gentagne gange fremført, at menneskerettigheder og demokratisering skal være en integreret del af enhver politisk dialog med tredjelande. I sin regelmæssige politiske dialog med Georgien har EU i henhold til partnerskabs- og samarbejdsaftalen således systematisk rejst menneskerettighedsspørgsmål, herunder spørgsmålet om beskyttelse af religiøse minoriteter. For sit vedkommende vil Kommissionen bestræbe sig for at gøre dialogen om disse anliggender så effektiv som mulig.

Med hensyn til ydelse af bistand har Kommissionen — i henhold til sin meddelelse fra maj 2001 om, hvorledes Den Europæiske Union kan medvirke til at fremme menneskerettigheder og demokratisering i tredjelande (1) — forpligtet sig til at integrere menneskerettigheds- og demokratiseringsspørgsmål i alle EU-bistandsprogrammer. Landestrategipapirer benyttes som et middel til at skabe en mere sammenhængende og konsekvent fremgangsmåde for at fremme menneskerettigheder og demokratisering under anvendelse af de forskellige finansielle instrumenter, der kan anvendes på tredjelande; hertil kommer den bistand, der ydes gennem det europæiske initiativ for demokrati og menneskerettighederne.

Kommissionen har endvidere udarbejdet en ny landestrategi for EU's forbindelser med Georgien og er i denne sammenhæng ved at omlægge sin tekniske bistand med henblik på styrkelse af god regeringsførelse og fremme af menneskerettigheder og civilsamfundet der. Dette burde bidrage til at skabe bedre vilkår for respekten for religionsfriheden. I det nye vejledende Tacis-program for Georgien for 2004-2006 slås der især til lyd for samarbejde til støtte for institutionelle, juridiske og administrative reformer, og endvidere behandles de sociale konsekvenser af overgangen og støtten til samfundsgenopbygningen.

Georgien er også et af de 31 »fokuslande« i det europæiske initiativ for demokrati og menneskerettighederne (EIDHR), som dækker perioden 2002-2004. Et af de fire prioriterede emner under EIDHR er bekæmpelse af racisme og fremmedhad og diskrimination mod minoriteter og oprindelige folk. Den 11. juli 2003 iværksatte Kommissionen en ny indkaldelse af forslag til mikroprojekter under EIDHR, som skal gennemføres af georgiske ngo'er; der er tale om budgetter på mellem 3 000 EUR og 50 000 EUR. Et af de prioriterede emner i dette udbud er støtte til foranstaltninger til bekæmpelse af racisme og fremmedhad og til beskyttelse af religiøse og etniske minoriteter. Fristen for indsendelse af ansøgninger er den 15. september 2003.

(1) KOM(2001) 252 endelig udg.